پاکستان کو پہلے ون ڈے میں 92 رنز سے شکست
پاکستانی ٹیم میں اظہر علی ، شرجیل خان، محمد حفیظ، بابر اعظم، عمر اکمل، محمد رضوان، عماد وسیم ،محمد نواز، محمد عامر، وہاب ریاض اور حسن علی شامل ہیں۔
پہلے ون ڈے میں آسٹریلیا نے پاکستان کو 92 رنز سے شکست دے کر پانچ میچوں کی سیریز میں ایک۔صفر کی برتری حاصل کر لی۔ کراچی — آسٹریلیا میں گرین شرٹس کی شکست کا سلسلہ مزید دراز ہو گیا۔ ٹیسٹ سیریز میں شکست کے بعد پاکستان نے ایک روزہ میچز کا آغاز بھی ہار کے ساتھ کیا ہے، پہلے ون ڈے میں آسٹریلیا نے پاکستان کو 92 رنز سے شکست دے کر پانچ میچوں کی سیریز میں ایک۔صفر کی برتری حاصل کر لی۔ برسبین میں کھیلے گئے میچ میں آسٹریلیا نے پاکستان کو جیت کے لیے 269 رنز کا ہدف دیا تھا، پاکستان کو پہلا نقصان اس وقت اٹھانا پڑا جب 38 کے مجموعی اسکور پر شرجیل خان 18رنز بنا کر فالکنر کی گیند پر میکسویل کے ہاتھوں کیچ آؤٹ ہو گئے۔ اسکور میں صرف ایک کا اضافہ ہوا تو کپتان اظہر علی ریٹائرڈ ہرٹ ہو کر گراؤنڈ سے باہر چلے گئے، کافی عرصے بعد ٹیم میں واپس آنے والے محمد حفیظ صرف 4 رنز بنا سکے، انہیں بھی فالکنر نے شکار کیا۔ بابر اعظم نے 33 رنز کی اننگز کھیلی جبکہ عمر اکمل صرف 17 رنز ہی بنا سکے۔ عماد وسیم 29 رنز بناکر آؤٹ ہوئے۔ ریٹائرڈ ہرٹ اظہر علی بیٹنگ کرنے دوبارہ گراؤنڈ میں آئے لیکن زیادہ دیر وکٹ پر نہ رک سکے اور 48 گیندوں پر صرف 24 رنز بنا سکے۔ وقفے وقفے سے وکٹیں گرنے کا سلسلہ جاری رہا اور پوری ٹیم 176 رنز پر ڈھیر ہو گئی، یوں کینگروز نے گرین شرٹس کو 92 رنز سے باآسانی شکست دے دی۔ آسٹریلیا کے ٹاس جیتنے کے ساتھ ہی محمد عامر اور اسپنر محمد حفیظ نے بولنگ کا آغاز کیا۔ اس گراؤنڈ پر یہ پہلا موقع ہے جب کسی ایک روزہ میچ میں اسپنر نے بولنگ کا آغاز کیا۔ پاکستان کو پہلی کامیابی لیفٹ آرم فاسٹ بولر محمد عامر نے اپنے تیسرے اوور میں 13 کے مجموعی اسکور پر پہلے ڈیوڈ وارنر اور پھر اگلی ہی گیند پر کپتان اسمتھ کو آؤٹ کر کے دی۔ ان کے بعد آنے والے کرس لائین بھی کچھ زیادہ نہ کر سکے اور 16رنز بنا کر حسن علی کی گیند پر وکٹ کیپر رضوان کے ہاتھوں کیچ آؤٹ ہو گئے۔ مچل مارش کو عماد وسیم نے 4 رنز پر آؤٹ کیا۔ اس طرح صرف 78 رنز پر آسٹریلیا کی آدھی ٹیم پویلین واپس لوٹ چکی تھی۔ اس موقع پر ایسا لگ رہا تھا کہ میزبان ٹیم جلد آؤٹ ہو جائے گی لیکن پہلے میکسویل اور پھر میتھیو ویڈ کی عمدہ بیٹنگ کی بدولت ایسا نہ ہو سکا۔ گلین میکسویل اور میتھیو ویڈ نے چھٹی وکٹ کی شراکت میں 82 رنز بنا کر ٹیم کو مشکل صورتحال سے نکالا۔ اس دوران میکسویل نے 45 گیندوں پر 6 چوکوں کی مدد سے نصف سنچری مکمل کی۔ وہ 60 رنز کی اننگز کھیل کر آؤٹ ہوئے۔ کومنس 15اور اسٹارک 10 رنز بنا کر آؤٹ ہوئے، میتھیو ویڈ نے دوسرا اینڈ سنبھالے رکھا اور جارحانہ انداز میں بیٹنگ کرتے ہوئے 2 چھکوں اور 6 چوکوں کی مدد سے ناقابل شکست 100رنز بنائے۔ یہ ایک روزہ میچوں میں ان کی پہلی سنچری ہے۔ یوں آسٹریلوی ٹیم مقررہ پچاس اوورز میں 9 وکٹوں کے نقصان پر 268 رنز بنانے میں کامیاب ہو گئی۔ پاکستانی کھلاڑیوں حسن علی نے تین، محمد عامر اور عماد وسیم نے دو، دو جبکہ محمد نواز نے ایک وکٹ حاصل کی۔